## Pravilnik o metodama za ispitivanje osobina i procjenu uzgojnih vrijednosti uzgojno valjanih kopitara

### NN 134/2005 (11.11.2005.), Pravilnik o metodama za ispitivanje osobina i procjenu uzgojnih vrijednosti uzgojno valjanih kopitara

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2496**

Na temelju članka 9. stavka 3. Zakona o
stočarstvu (»Narodne novine«, broj 70/97., 36/98. i 151/03.), ministar
poljoprivrede, šumarstva i vodnoga gospodarstva donosi

## PRAVILNIK

### O METODAMA ZA ISPITIVANJE OSOBINA I PROCJENU UZGOJNIH VRIJEDNOSTI UZGOJNO VALJANIH KOPITARA

I. OPĆE ODREDBE

Članak 1.

Ovim Pravilnikom propisuju se metode za mjerenje
i ocjenjivanje osobina uzgojno valjanih kopitara, metode procjene uzgojnih
vrijednosti, te zbirke podataka o osobinama i uzgojnim vrijednostima kopitara.

II. METODE ZA MJERENJE I
OCJENJIVANJE OSOBINA

Članak 2.

Mjerenje i ocjenjivanje osobina provodi se zbog
utvrđivanja radne sposobnosti, vanjštine, rasta, plodnosti, dugovječnosti i
drugih osobina kopitara.

Metode za mjerenje i ocjenjivanje osobina u ovom
Pravilniku odnose se na:

– ispitivanje osobina u uvjetima uzgoja,

– ispitivanje osobina na prethodno određenom
mjestu,

– ispitivanje po srodnicima (čistokrvnim odnosno
križancima) u uvjetima uzgoja,

– ocjenjivanje vanjštine,

– ispitivanje osobina na natjecanjima,

– biološke i genske testove.

Članak 3.

Uzgojni program mora pri opisu metode posebno
navesti načine mjerenja i ocjene pojedinih osobina, te statističke metode i
postupke za vrednovanje uzgojnih vrijednosti s navođenjem korištenih uzgojnih
pokazatelja.

Metode za mjerenje i ocjenjivanje proizvodnih i
drugih osobina iz članka 2. ovoga Pravilnika moraju ispunjavati propisane
uvjete iz uzgojnog programa.

Članak 4.

Ispitivanje osobina uzgojno valjanih kopitara
podrazumijeva mjerenje i/ili ocjenjivanje onih osobina koje su određene
uzgojnim programom.

Ispitivanje osobina iz stavka 1. ovoga članka
obavlja Hrvatski stočarski centar (u daljnjem tekstu: ovlaštena ustanova).

Članak 5.

Ispitivanje osobina uzgojno valjanih kopitara provodi
se na životinjama koje ispunjavaju uvjete propisane uzgojnim programom.

Članak 6.

Pri ocjenjivanju vanjštine kopitara treba
uvažavati vanjske i unutarnje značajke pasmine, razvoj sukladan dobi, te način
uporabe sukladan kondicijskom stanju.

Izbor i definicija osobina, te način
ocjenjivanja moraju biti za pojedinu pasminu propisani uzgojnim programom.

Članak 7.

Ocjenjivanje i ispitivanje radne sposobnosti
kopitara odnosi se na jednokratnu ocjenu ili obradu podataka prikupljenih na
natjecanjima kopitara i drugim priredbama (sajmovi, izložbe, tradicionalne
priredbe) čija je namjena utvrđivanje radne sposobnosti kopitara.

Uvjeti i načini mjerenja i ocjenjivanja radne
sposobnosti kopitara propisani su uzgojnim programom.

Članak 8.

Ispitivanje po srodnicima (čistokrvnih, odnosno
križanaca) pod­razumijeva mjerenje i/ili ocjenjivanje osobina na kopitarima
koji su predviđeni za uzgoj.

Ispitivanje iz stavka 1. ovoga članka može se
obavljati:

– u uvjetima uzgoja,

– na prethodno određenom mjestu,

– na natjecanjima.

Kopitari se ocjenjuju i ispituju na način koji
omogućava sigurnu i objektivnu usporedbu među njima.

Ispitivanje se provodi i na križancima ako je
tako propisano uzgojnim programom.

Članak 9.

Biološki i genski testovi provode se s ciljem
prikupljanja podataka koji se koriste kod donošenja uzgojno-selekcijskih odluka
i pri provjeri podrijetla. U uzgojnom programu mora biti točno opisano
provođenje bioloških i genskih testova. Opis mora sadržavati:

– način i vrijeme uzimanja uzoraka odnosno
mjerenja i ocjenjivanja,

– metode i postupke,

– način upotrebe dobivenih rezultata u provedbi
uzgojno-selekcijskog rada.

Rezultati testova iz prijašnjeg stavka moraju
biti uključeni i korišteni pri odabiru uzgojno valjanih kopitara.

Članak 10.

Uzgojno valjani kopitari čija se osobina mjeri
ili ocjenjuje u skladu s uzgojnim programom moraju:

– biti označeni u skladu s propisom koji uređuje
označavanje i upis u registar domaćih životinja,

– biti izabrani na način koji osigurava
nepristrano ocjenjivanje.

Članak 11.

Postupci i načini ispitivanja moraju biti točno
opisani u uzgojnom programu. Za svaku metodu ispitivanja mora biti s obzirom na
način ispitivanja osigurano da:

– je ispitivanje unutar pojedinih pasmina,
provedeno u poznatim, ujednačenim uvjetima,

– je za provedbu mjerenja osigurana i korištena
mjerna, laboratorijska i programska oprema koja mora ispunjavati propisane
uvjete iz uzgojnog programa,

– su propisani uvjeti za prijem kopitara u
ispitivanje (dob, kategorija i dr.),

– je propisana dužina predtestnog
razdoblja i vremensko trajanje ispitivanja,

– je opisana potrebna dokumentacija za
prikupljanje podataka o ispitivanju uzgojno valjanih kopitara,

– je opisana zbirka podataka i način njihova
čuvanja.

III. METODE ZA PROCJENU
UZGOJNIH VRIJEDNOSTI

Članak 12.

Procjenu uzgojnih vrijednosti uzgojno valjanih
kopitara provodi ovlaštena ustanova u skladu s uzgojnim programom.

Za sve tipove uzgoja za pojedine osobine
procjenjuju se uzgojne vrijednosti ako je to propisano uzgojnim programom.

Metode za procjenu uzgojnih vrijednosti moraju
osiguravati njihovo nepristrano vrednovanje.

Statistički modeli za procjenu uzgojnih
vrijednosti moraju biti detaljno opisani u uzgojnom programu.

Pri objavi rezultata uzgojnih vrijednosti
potrebno je navesti točnost procjene i datum izračuna uzgojne vrijednosti.

Ovlaštena ustanova mora pripremiti objavu svih
uzgojnih osobina i možebitnih prirođenih mana kopitara koji su uključeni u
ispitivanje u skladu s uzgojnim programom.

IV. ZBIRKE PODATAKA O
OSOBINAMA KOPITARA, TE NAČIN RAZMJENE PODATAKA

Članak 13.

Ovlaštena ustanova dužna je voditi zbirke
podataka o podrijetlu, proizvodnim i drugim osobinama uzgojno valjanih
kopitara, koji su određeni uzgojnim programom.

Prikupljeni podaci moraju se čuvati trajno.

Podaci prikupljeni u ispitivanjima iz članka 2.
ovoga Pravilnika koriste se za potrebe provedbe uzgojnog programa i za
vrednovanje genetskih vrijednosti, analize gena, usporedne analize među
uzgajivačima, praćenje i analizu fenotipskih
promjena, vrednovanje učinaka selekcije i drugo.

Zbirke podataka moraju biti dostupne na uvid
uzgojnim organizacijama koje su ovlaštene za provedbu uzgojnog programa, kao i
ostalim zainteresiranim osobama sukladno Zakonu o pravu na pristup
informacijama (»Narodne novine« br. 172/03.).

V. PRIJELAZNE I ZAVRŠNE
ODREDBE

Članak 14.

Uzgojne organizacije su dužne uskladiti svoje
uzgojne programe do dana početka primjene ovoga Pravilnika.

Članak 15.

Danom početka primjene ovoga Pravilnika prestaju
važiti odred­be članaka od 51. do 56. Pravilnika o
testiranju uzgojno valjanih rasplodnih životinja (»Narodne novine« br. 74/98.).

Članak 16.

Ovaj Pravilnik stupa na snagu osmog dana od dana
objave u »Narodnim novinama«, a primjenjuje se od 1. studenoga 2006. godine.

Klasa: 320-08/05-01/20

Urbroj: 525-1-05-1

Zagreb, 27. listopada 2005.

Ministar

**Petar Čobanković**, v. r.

Pravilnik, NN 134/2005-2496